《因季点同幕中诸君过车辋湖步行野间》
宋代·刘敞

山野宜独往，出郭愧宾从。终为吏事役，犹与贤者共。

平湖色清浅，霜落冰始冻。远郊气氤氲，腊近春稍动。

鸟飞甚閒暇，兽起或惊纵。爱此去人远，相劝解君鞚。

崇冈象崤阪，宿莽似云梦。游目际天地，褰裳凌菰葑。

吟非骚人怨，赏及舞雩诵。涂远意逾适，笑彼阮籍恸。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。